《云锦》
宋代·释居简

十丈花如织，酣酣拓具区。新于机上落，匀似镜中铺。

容与翠绡幌，渥丹铅粉肤。越溪霞湛染，楚梦玉敷腴。

隋棹新帆远，吴宫小队殊。绿攲檠雨盖，碧间袅风蒲。

勺月清秋冷，生凉暑昼苏。天孙旌浦溆，水帝展屠苏。

红白香无别，明光影可𣂏。蜕尘古君子，具体小西湖。

彷象虽曾赋，形容似按图。奚囊如可制，阔剪贮陶珠。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。